- SAN LUCAS
- <
- 24
- >

24
Jesús causarin
1 Semana kallariy p'unchaypi sinchi tutamanta warmicuna sepulturaman cuterkancu, sumaj k'apayniyoj waquichiskancuta apaspa. 2 Chayaspataj, sepultura tapaska rumita waj ladopi tariparkancu. 3 Yaycuspataj, Jesuspaj cuerponta mana tariparkancuchu. 4 Manchariska, ni ima ruwayta aterkancuchu. Ricorkancu iscay kharicunata paycunawan cusca sayachcajta, c'anchachcaj p'achayojta. 5 Mancharicuspa pampacama c'uñuycojtincutaj, chay kharicuna nerkancu:
—¿Imaraycutaj wañuskacuna uqhupi causachcajta masc'achcanquichis? 6 Mana caypichu, causarimpunña. Yuyaricuychis Galileapiraj cachcaspa kancunaman niskanmanta. 7 Pay nerkan: ‘Tataj Churenka juchasapacunaman entregaska canka chacatanancupaj, quimsa p'unchaymantataj causarimonka’ nispa.
8 Paycuna Jesuspaj niskanmanta yuyaricorkancu. 9 Sepulturamanta cutipuspataj, willarkancu chunca ujniyoj apostolnincunaman tucuy wajcunamanpas. 10 Cay willacoj warmicunataj carkan: María Magdalena, Juana, Santiagopaj maman María, waj warmicunapiwan. 11 Paycunapaj niskan sonsera yuyacorkan apostolcunaman, manataj creeyta munarkancuchu.
12 Chaywanpas Pedro sepulturaman phawarkan. Khawaycuspa, sabanacunallata ricorkan. Wasiman cutispa, cay pasaskanmanta muspharkan.
Emaús ñanpi
13 Chay p'unchaypacha iscay apostolcuna Emaús niska llajtaman purerkancu, chunca ujniyoj kilómetro jina carupi Jerusalenmanta. 14 Purichcaspataj tucuy ima pasaskanmanta parlachcarkancu. 15 Parlachcajtincu, Jesús quiquin paycunaman chimpaycuspa, paycunawan cusca purerkan. 16 Jesusta ricuspapas, mana reparacorkancuchu. 17 Jesús taporkan:
—¿Imamantataj parlachcanquichis purej jinari?
Llaquiska sayaycorkancu. 18 Ujnin, Cleofas sutiyoj, contestarkan:
—¿Kan sapallachu canqui, Jerusalenpi cachcaspa mana yachaj cay p'unchaycunapi ima pasaskanta?
19 Jesustaj taporkan:
—¿Imataj pasanri? —nispa.
Paycunataj nerkancu:
—Nazaret llajtayoj Jesuska ruwayninpi parlayninpipas uj atiyniyoj profeta carkan Diospaj ñaupakenpi tucuy runapaj ñaupakenpipas. 20 Sacerdotecunapaj jefencuna autoridadniycupiwan payta entregarkancu wañuchinancupaj, chacatanancupajpiwan. 21 Nokaycu suyarkaycu pay Israel nacionniycuta librananta. Cay tucuy ima pasaskanka quimsa p'unchayña pasapun. 22 Chaywanpas nokaycu uqhumanta waquin warmicuna niskancuwan mulljawancu. Pakariyamuchcayta paycuna sepulturaman purerkancu. 23 Jesuspaj cuerponta mana tarispataj, wasiman cutimuspa willawancu angelcuna paycunaman riqhuriskancuta: ‘Jesús causachcan’ nispa. 24 Waquinnin nokaycumanta sepulturaman purispa, taripaskacu imaynatachus warmicuna niskanman jina. Chaywanpas Jesuscajta mana ricuncuchu.
25 Jesustaj paycunaman nerkan:
—¡Ay, llaquina canquichis, mana yuyayniyojcuna, mana creey atejcuna tucuy profetacunapaj niskancuta! 26 ¿Manachu Cristori caycunata sufrinan carkan, manaraj glorioso gobiernonman yaycuchcaspa?
27 Chaypachataj Escriturapi paymanta niskancunata sut'inchayta kallarerkan, Moisespaj libroncunamanta kallarispa tucuy profetacunapaj libroncunacama.
28 Emaús llajtaman chayaspataj, Jesús pasapojman jina tucorkan. 29 Paycunataj rogarkancu:
—¡Quedacuy nokaycuwan! Ña tardeña, tutayachcanña —nispa.
Jesustaj yaycorkan paycunawan quedacoj. 30 Mesapiña tiyachcajtincu, Jesús t'antata jap'ispa, Diosman graciasta kospa partispataj, jaywarkan paycunaman. 31 Chhicapacha Jesús caskanta reparaspa rejserkorkancu, paytaj chincarkaporkan. 32 Ninacorkancutaj:
—¿Manachu sonkonchis cuyurerkan ñanpi parlapayachcawajtinchis, Escrituracunata sut'inchachcawajtinchispas?
33 Chaypacha jatarispa, Jerusalenman cutirerkancu. Chaypitaj chunca ujniyoj apostolcunata paycunawan cajcunatapiwan tantaskata tariparkancu. 34 Apostolcuna nerkancu:
—Ciertotapuni Señor causarimpuska, Simonman riqhurin.
35 Paycunataj iscaynincu willarkancu ñanpi ima pasaskanta, imaynatachus Jesús t'antata partejtin rejsiskancutawan.
Jesús discipuloncunaman riqhurin
36 Chaycunamanta parlachcajtincuraj, Jesús, chaupincupi sayachcaj, riqhurerkan. Saludaycorkantaj:
—Kancunapaj sonko tiyaycuy cachun —nispa.
37 Paycuna sinchita mancharicorkancu, almata ricuskancuta yuyaspa. 38 Jesús paycunaman nerkan:
—¿Imaraycutaj mancharicunquichis, sonkoyquichispitaj chay jinata iscayrayachcanquichis? 39 Khawariychis maquiycunata chaquiycunatapas; noka quiquiy cani. Llanqhaycuwaychis, ricuwaychis. Almaka mana aychayojchu, ni tulluyojchu. Kancuna ricunquichis, nokapajka can.
40 Chayta nispataj, maquincunata chaquincunatawan ricucherkan. 41 Paycunataj cusicuymanta musphaymantawan manaraj creerkancuchu. Jesús taporkan:
—¿Capusunquichischu imallapas miqhunapaj?
42 Jaywarkancu challwa cancaskata abeja misq'itawan. 43 Jap'ispataj miqhorkan ñaupakencupi. 44 Nerkantaj:
—Kancunawanraj cachcaspa, nerkayquichis Moisespaj, profetacunapaj, salmocunapajpiwan nokamanta escribiskan junt'acunan caskanta. Chayka nokapi junt'acunña.
45 Chhicari Escrituracunata sut'incharkan allinta entendinancupaj. 46 Nerkantaj:
—Escribiskaman jina Cristoka wañunan, quimsa p'unchaymantataj causarimunan carkan. 47 Cristopaj sutinpi Jerusalenmantapacha kallarispa, tucuy llajtacunaman willarana, Diosman cutiricunancupaj, juchancu perdonaska cananpaj. 48 Caycunamanta kancuna testigocuna canquichis. 49 Tataypaj prometicuskanta noka kancunaman cachamusaj. Kancunaka cay Jerusalén llajtallapi quedacuychis, janaj pachamanta atiyta jap'ekanayquichiscama.
Jesús janaj pachata puripun
50 Jesús discipuloncunata pusarkan llajta jawanejman, Betania llajtacama. Maquincunata okharispataj bendicerkan. 51 Bendicichcaspa jina, okharicaporkan, janaj pachaman puriporkan. 52 Paycunataj Jesusta adoray pasayta, sinchi cusiska Jerusalenman cutiporkancu. 53 Templollapipuni cachcarkancu Diosta alabaspa. Ajina cachun.

- SAN LUCAS
- <
- 24
- >

© 1985 WBT