- SAN LUCAS
- <
- 2
- >

2
Jesús nacin
1 Chay p'unchaycunapi gobernaj Augusto César mandacorkan tucuy runa yupaska canancupaj. 2 Cay ñaupajcaj yupaytaj carkan Cirenio gobernachcajtin Siria nacionpi. 3 Tucuy puripunancu carkan quiquin llajtancuman yupachicoj.
4 Chayraycutaj Joseka Galileapi caj Nazaret llajtamanta llojsispa, puriporkan Judeapi caj Belenman, maypichus abuelon gobernaj David naciskanman, Davidpaj miraynin caskanraycu. 5 Mariawan purerkan yupachicunancupaj. Mariataj Josewan comprometiska cachcarkan casaracunanpaj, paytaj onkojña carkan. 6 Belenpi cachcajtincutaj, onkocunan p'unchay chayamorkan. 7 Chaypi ñaupaj churinta onkocaporkan. Pañalcunawan wawanta p'istuycuspataj, uywaman karanapi siriycucherkan, paycunapaj alojamiento mana caskanraycu.
Angelcuna michejcunawan
8 Belén kayllapi michejcuna tutapi ovejata michichcarkancu. 9 Señorpaj uj angelnin paycunaman riqhurimorkan. Señorpaj sumaj glorioso c'anchaynintaj paycunaman c'anchaycorkan. Chayraycu paycuna sinchita mancharicorkancu. 10 Angeltaj paycunaman nerkan: “Ama manchacuychischu, imaraycuchus sumaj noticiacunata apamuyquichis tucuy runacuna cusicunancupaj. 11 Cunan Davidpaj llajtanpi uj salvador nacipusunquichis; chayka Mesías niska Cristo, Señor. 12 Imaynata rejsinayquichispaj, cay señalka: kancuna pañalcunawan p'istuska wawata tarinquichis, uywaman karanapi sirichcajta” nispa.
13 Chhicapacha janaj pachamanta achqha angelcuna riqhurimorkancu, Diosta alabaspataj nerkancu:
14 “¡Janaj pachapi Dios alabaska cachun!
¡Cay pachapitaj sonko tiyaycuy cachun
Diospaj qhuyapayaskan runacunapaj!”
15 Angelcuna janaj pachaman cutipojtincu, michejcuna ninacorkancu:
—¡Jacuchis Belenman! Ricumusunchis ima pasaskanta Señor Dios willawaskanchista.
16 Uskhayta purispa, Mariata, Joseta, uywaman karanapi sirichcaj wawatawan tarerkancu. 17 Ricuspataj, chay wawamanta angelpaj niskanta willarkancu. 18 Uyarejcunataj michejcunapaj niskanmanta musphararkancu. 19 María tucuy ima uyariskanta sonkonpi wakaycharkan, yuyachcarkantaj. 20 Michejcunataj cutiporkancu, tucuy ricuskancumanta, uyariskancumanta, angelpaj niskanman jina pasaskanmantawan Diosta honrawan gloriawan alabaspa.
Templopi wawa Jesusta Diosman entregancu
21 Pusaj p'unchayniyojta wawata circuncisión costumbreta ruwarkancu. Sutintataj churarkancu, Jesusta, manaraj onkoj cachcajtin Mariaman angelpaj niskanman jina.
22 Moisespaj leyninman jina José Mariapiwan limpiochacunancu p'unchaycuna junt'acojtintaj, Jerusalenman wawata aparkancu Señor Diosman entreganancupaj. 23 Chayta ruwarkancu, Diospaj leyninpi cay jina escribiska caskanraycu: “Tucuynin ñaupaj chureka Señor Diosllaman entregaska canka.” 24 Iscay palomata temploman apallarkancutaj, Diospaj leyninman jina ofrendata konancupaj.
25 Jerusalenpi tiyacorkan uj runa, Simeón sutiyoj. Justo runa carkan, Diosta adoraj, Israel runacunapaj salvacionnincuta suyaspa. Santo Espíritu Simeonwan cachcarkan. 26 Chay Santo Espiritutaj Simeonman willarkan manaraj wañupuchcaspa Diospaj cachamuskan Cristota ricunanta. 27 Chayraycu Santo Espíritu payta temploman pusarkan. Chay rato José Mariapiwan wawa Jesusta temploman apamorkancu, ley mandaskanta junt'anancupaj. 28 Simeonka wawata ichuricuspa, Diosta alabarkan nispa:
29 “Cunan, Señor, promesayqueka
niwaskayquiman jina junt'acun.
Chayraycu sonko tiyaska wañupuyta atini.
30 Imaraycuchus salvacionta ricuniña.
31 Chay ruway kallariskayquita tucuy runacuna
ricuyta atincuman.
32 Chay salvacionka nacioncunata c'anchayconka.
Payraycu Israel llajtayqueka honrayoj canka.”
33 Jesuspaj tata maman musphararkancu Simeonpaj niskanta uyarispa. 34 Simeón wawata bendicerkan, nerkantaj Jesuspaj maman Mariaman:
—Uyariy, cay wawataka Dios churan Israelpi caj achqhayoj urmanancupaj chayri sayarinancupaj. Payka uj señal canka, achqhayojtaj mana jap'ekankacuchu. 35 Ajinapi achqhayojpaj sonkopi pensaskancu sut'inchaconka. Tucuy caycunataj espadawan allaska jina sonkoyquita nanachisunqui.
36 Chaypi cachcallarkantaj uj warmi, Ana sutiyoj, Diospaj sutinpi parlaj, Fanuelpaj ususin, Aserpaj mirayninmanta. Sinchi awichaña carkan. Sinchi sipasita casaracuska, kosanwantaj kanchis watallata tiyaska. 37 Pusaj chunca tawayoj wataña viuda caska, templomanta mana llojsipuspa tuta p'unchay Señorta sirvej, ayunaspa oracionta ruwaspa. 38 Chhicapacha Ana riqhurimuspa, Diosman graciasta koyta kallarerkan. Wawa Jesusmantataj willarkan tucuy Jerusalenpi caj salvacionninta suyajcunaman.
Nazaretman cutincu
39 Tucuy imata Señorpaj leyninman jina junt'aspataj, Galileapi caj Nazaret llajtancuman cutiporkancu. 40 Wawataj astawan callpayoj, astawan yachayniyojtaj wiñachcarkan, Diospaj bendicionnincunawan.
Wawa Jesús templopi
41 Jesuspaj tata maman sapa wata purej cancu Jerusalenman Pascua fiestaman. 42 Ajinata Jesús chunca iscayniyoj watayoj cachcajtin, tata maman pusarkancu Pascua fiestaman purinapuni caskanraycu. 43 Pascua pasayta wasiman cutipuchcajtincu, wawa Jesús Jerusalenpi quedacaporkan, tata mamanpaj mana reparaskan. 44 Jesús runa uqhupi purichcaskanta yuyaspa, uj p'unchay puriymantaña Jesusta watucorkancu. Parientencuna rejsiskancuna ima uqhupi masc'arkancu. 45 Mana tarispataj, Jerusalén llajtacama cuterkancu, chaypi masc'anancupaj.
46 Quimsa p'unchaymanta Jesusta tarerkancu templopi, leymanta yachachejcuna chaupinpi tiyachcajta, paycunata uyarispa tapuspataj. 47 Tucuy uyarejcunataj muspharachcarkancu yachayniyoj caskanmanta contestaskancunamantapiwan. 48 Tata maman Jesusta ricuspa, mulljaricorkancu. Mamantaj payta nerkan:
—Wawáy, ¿imaraycutaj cayta ruwawanquichis? Tatayqui nokapiwan llaquiska masc'ayquichis.
49 Jesustaj contestarkan:
—¿Imaraycutaj masc'awarkanquichis? ¿Manachu yachanquichis Tataypaj wasinpi canayta?
50 Paycunataj mana entenderkancuchu chay niskanta.
51 Chaymanta tata mamanwan Nazaretman puriporkan; chaypitaj tucuy imapi casucuspa causarkan. Mamantaj sonkonpi tucuy caycunata yuyachcarkan. 52 Jesustaj cuerpopi yachaypipas wiñachcallarkanpuni, Dioswan runacunawanpas munachicuspa.

- SAN LUCAS
- <
- 2
- >

© 1985 WBT