- EFESIOS
- <
- 5
- >

5
Diospaj wawancuna imayna causanancu
1 Kancuna Diospaj munaska wawancuna, pay jina caychis. 2 Cristo nokanchista munacuspa, wañorkan nokanchisraycu, Diosman sumaj k'apayniyoj ofrenda jina. Ajinaka munacuywan puriychis.
3 Kancuna, Diospi creyente cajcunaka, mana parlanayquichispaschu adulterio jucha ruwanamanta, ni ima khelli ruwaycunamanta, nitaj munapayaycunamantapas. 4 P'enkay millaycunata sonso jina ama parlaychisñachu. Chaycunaka mana allinchu. Astawanka Diosta alabaychis. 5 Yachanquichisña caycuna ruwajcunaka mana Diospaj Cristopajwan gobiernonman yayconkacuchu: adulterio jucha ruwajcuna, khelli ruwajcuna, munapayajcuna (cayka waj diosta adoray jina). 6 Ama pipas engañacuchunchu ch'usaj parlaycunawan. Chayraycu Diospaj mana aguantay atiy castigonka mana casucojcunaman jamun. 7 Ama paycunapaj mana allin ruwajmasincoka caychischu.
8 Kancunaka ñaupaj tutayajpi causarkanquichis, cunantaj Señorwan ujchaska caspa c'anchaypi causanquichis. Allinta causaychis c'anchay wawacuna jina. 9 Allin causayka urin sumaj cayta, recto cayta, verdad caytapas. 10 Ruwaychis Señorman agradajtapuni. 11 Ama ruwaysiychischu mana creyentecunapaj mana sirvej ruwaskancunapi; astawanka sut'inchaychis mana allin caskancuta. 12 Pacapi ruwaskancumantaka p'enka parlanapajpas. 13 C'anchay tucuy imata sut'inchajtinri, sut'ipi capun. 14 C'anchayka lliujta sut'inchan. Chayraycu Escritura nin:
“Puñuskayquimanta rijch'ariy;
wañuskacunamanta jatariy,
Cristotaj c'anchaycusunqui.”
15 Chayraycu causayniyquichista sinchita cuidacuychis. Ama sonso jina causaychisñachu, manachayri yachaywan. 16 Tiempoyquichista ama usuchiychischu, mana allin p'unchaycuna caskanraycu. 17 Ama ruwaychischu mana yachaj jina. Señorpaj munayninta entendiyman puriychis. 18 Ama machaycuychischu. Chayka tucuy ima mana allinman apan. Astawanka Santo Espirituwan junt'a caychis. 19 Uj ujcunawan parlanacuychis salmocunawan, himnocunawan, taquiycunawan; creyentecunapaj taquiynincunawan tucuy sonkowan Señorta alabaychis. 20 Señorninchis Jesucristopaj sutinpi tucuy imamanta Dios Tataman graciasta koychispuni.
Creyente familiapaj causaynin
21 Cristota respetaspa uj ujcuna casunacuychis.
22 Esposacuna kosancuta casuchuncu Señorta jina. 23 Imaraycuchus kosaka esposapaj uman, Cristopas creyentecunapaj uman. Creyentecunaka paypaj cuerpon, Cristotaj creyentecunata Salvaj. 24 Imaynatachus creyentecunaka Cristota casuncu, ajinallatataj esposacunaka kosancuta tucuy imapi casunancu.
25 Kosacuna, esposayquichista munacuychis, imaynatachus Cristo creyentecunata munacun ajinata, paycunaraycutaj wañorkan. 26 Cayta ruwarkan creyentecuna Diosllapaj canancupaj, palabrawan ch'uwanchaska, unuwan jina mayllaska, 27 payllapaj uj gloriosa iglesia canancupaj, mana khelliyoj, ni ima mana allinman rijch'acoj, Diosllapaj, mana juchachana jina. 28 Imaynatachus kosaka quiquin cuerponta munacun, ajinallatataj esposanta munacunan. Esposanta munacojka pay quiquinta munacun. 29 Pipas chejninchu quiquin cuerpontaka, manachayri miqhuchin, cuidantaj; Cristopas creyentecunata jinata ruwan. 30 Creyentecunaka Cristopaj cuerpon, nokanchistaj cuerponpaj partencuna canchis. 31 “Chayraycu khareka tata mamanta sakenka esposanwan ujlla cananpaj, iscaynincutaj uj ch'ulla runa jinalla cankacu.” 32 Cayka may athun pacaska caj. Noka chayta nichcani Cristomanta creyentemantawan. 33 Chaywanpas sapa uj kancuna esposayquichista munacuychis kancuna quiquiyquichista jina; esposaka kosanta respetachun.

- EFESIOS
- <
- 5
- >

© 1985 WBT