- SAN JUAN
- <
- 13
- >

13
Jesús chaquicunata mayllan
1 Uj p'unchayllaña Pascua fiestapaj cachcajtin, Jesús yachacorkanña cay pachamanta Tatanman cutipunan p'unchayña caskanta. Cay pachapi discipuloncunata munacorkanpuni, jinallatataj munacorkan tucucuycama.
2 Cenata miqhuchcajtincu, Simonpaj churin Judas Iscariotepaj sonkonpi supay churaycuskaña Jesusta vendiycunanpaj. 3 Jesús yacharkan Dios Tatamanta jamuskanta, ujtawan Dios Tataman cutipuchcaskantapas. Yachallarkantaj Tatan payman tucuy autoridadninta koskanta. 4 Ajinata, ari, miqhuchcajtincuraj, mesamanta sayarispa, pata p'achanta orkhocorkan, cinturanpi toallata wataycuspa. 5 Bañadorpi unuta jich'aspa, discipuloncunapaj chaquincunata mayllayta kallarerkan. Cinturanpi caj toallawantaj ch'aquicherkan.
6 Simón Pedropaj chaquincunata mayllananpaj chimpaycojtin, Pedroka nerkan:
—Señor, ¿kanchu chaquiycunata mayllawanqui?
7 Jesús contestarkan:
—Cunan mana entendinquichu ruwachcaskayta, khepamantaj entendinqui.
8 Pedrotaj nerkan:
—¡Jayc'ajpas chaquiycunata mayllachicuskayquichu!
Jesustaj nerkan:
—Mana mayllaskayquichu chayka, mana nokapajtachu canqui.
9 Simón Pedrotaj nerkan:
—Chhicaka, Señor, ¡ama chaquiycunallataka, manachayri maquiycunata umaytawan mayllaway!
10 Jesustaj nerkan:
—Mayllaskaña cajtaka chaquillantaña mayllana, imaraycuchus tucuy limpiochaskaña. Kancunataj limpio canquichis, chaywanpas mana tucuyniyquichischu.
11 Nerkan: “Mana tucuyniyquichischu” nispa, pi payta vendiycunanta yachaskanraycu.
12 Chaquicuna mayllay pasayta, Jesús pata p'achanta churaycucupuspa, ujtawan mesapi tiyaycuspa, paycunaman nerkan:
—¿Entendinquichischu ruwaskayta? 13 Kancuna niwanquichis: ‘Yachachej’, ‘Señor’ nispataj. Razonniyquichis can. Chaypuni cani. 14 Noka, Yachachej, Señortaj cachcaspa, chaquiyquichiscunata mayllayquichis chayka, kancunapas jinallatataj chaquiyquichiscunata mayllanacuychis. 15 Uj ejemplota koyquichis, quiquillantataj kancunapas ruwaskayta jina ruwanayquichispaj. 16 Segurayquichis, mayken uywaskapas curajchu patronninmantaka, nitaj cachaskapas curajchu cachajninmantaka. 17 Caycunata entendispa ruwachcanquichis chayka, cusicuyniyoj canquichis.
18 “Mana tucuyniyquichismantachu cayta nini. Noka yachani picunatachus ajllaskayta. Escriturapi niskanka junt'acunan can: ‘Nokawan miqhoj, noka contra tucupun.’ 19 Manaraj pasachcajtin cayta niyquichis, pasajtintaj kancuna creewanquichis nokapuni Tataj Churin caskayta. 20 Segurayquichis, nokapaj cachaskayta jep'ekajka nokata jap'ekawan. Nokata jap'ekawajri cachamuwajniyta jap'ekan.
Jesús nin Judas payta vendiycunanmanta
21 Chayta niytawan, Jesús sinchi llaquiska sonko wawayaska sut'incharkan nispa:
—Segurayquichis, kancunamanta ujnin vendiycuwanquichis.
22 Discipuloncunataj paycunapura khawanacorkancu, mana yachaspa pimanta parlaskanta. 23 Ujnin discípulo, Jesuspaj sinchi munaskan, ladonpi cachcarkan miqhuspa. 24 Chayman Simón Pedro señaswan nerkan: “Tapuy pimantataj parlan” nispa. 25 Paytaj Jesusman suchcataycuspa taporkan:
—Señor, ¿pitajri? —nispa.
26 Jesús contestarkan:
—Pimanchus t'antata chapuspa jaywasaj, chay canka.
Chaypacha t'antata chapuycuspa, Simonpaj churin Judas Iscarioteman jaywarkan. 27 Judas t'antata jap'ekajtinpacha, supay Satanás sonkonman yaycorkan. Jesustaj payta nerkan:
—Ruwanayquita, ruwallayña.
28 Mesapi miqhojcunaka mana maykennincupas entenderkancuchu, imaraycuchus Judasman jinata niskanta. 29 Waquinnincu pensarkancu, Judas Iscariote kolke wakaychaj caskanraycu, Jesús niy munaskanta, “Fiestapaj necesitaskanchista rantimuy”, chayri “Pobrecunaman komuy” nispa.
30 Judastaj t'antata jap'ekaytawan llojsiporkan; tutañataj carkan.
Mosoj mandamiento
31 Judas llojsipojtin, Jesús nerkan:
—Cunanka Tataj Churinpaj glorioso honran ricuchiska canka; paypitaj Diospaj glorioso honran ricuchiska canka. 32 Tataj Churin Dios Tatanpaj glorioso honranta ricuchin chayka, Dioska ricuchillankataj Churipaj glorioso honranta. Chaytataj ña ruwankaña. 33 Churicitoycuna, manaña achqha tiempochu kancunawan casaj, masc'awanquichistaj. Imaynatachus judiocunaman nerkani, quiquillantataj kancunamanpas cunanka nillayquichistaj: ‘Maytachus purisaj, chayman mana jamuyta atinquichischu.’ 34 Koyquichis cay mosoj mandamientota: Uj ujcuna munanacuychis, noka munacuyquichis ajinata. 35 Uj ujcuna jinata munanacunquichis chayka, tucuy runa yachankacu discipuloycuna caskayquichista.
Jesús nin Pedro negananta
36 Simón Pedro Jesusta taporkan:
—Señor, ¿maytataj purichcanqui?
Jesús contestarkan:
—Maymanchus cunan purichcani, chayman mana puriyta atinquichu. Chay pasaytataj puriyta atinqui.
37 Pedrotaj nerkan:
—Señor, ¿imaraycutaj cunan mana kanwan puriyta atiymanchu? Kanraycu wañojpas listo cani.
38 Jesús contestarkan:
—¿Ciertochu nokaraycu wañojpas listo cachcanqui? Segurayqui, manaraj gallo wajach'acuchcajtin, quimsa cutita negawanqui.

- SAN JUAN
- <
- 13
- >

© 1985 WBT