- SAN MARCOS
- <
- 8
- >

8
Jesús miqhunata kon tawa waranka runaman
1 Uj p'unchay ujtawan achqha runacuna Jesusman tantacamorkancu. Ni ima miqhunancu carkanchu. Jesús discipuloncunata wajaspa nerkan:
2 —Cay runacunata qhuyapayani. Quimsa p'unchayña nokawan cachcancu, nitaj ni ima miqhunancu canchu. 3 Mana miqhuskata wasincuman cachapuyman chayka, ñanpi yuyaynincu chincapunman. Waquincunaka carumanta jamuncu.
4 Discipuloncunataj payta nerkancu:
—¿Imaynatataj cay ch'usaj lugarpi caycunaman miqhunata kochuwan?
5 Jesustaj paycunata taporkan:
—¿Jayc'a t'antayquichistaj can?
Paycunataj nerkancu:
—Kanchis —nispa.
6 Jesustaj mandacorkan runacunata tiyarachinancupaj. Chay kanchis t'antata jap'ispataj, Diosman graciasta korkan. Partispataj discipuloncunaman korkan jaywaramunancupaj. 7 Callarkantaj uj iscay challwitacuna. Diosman graciasta kospa, mandallarkantaj jaywaranancupaj. 8 Tucuynincu miqhorkancu sajsanancucama. Puchojnincunawantaj kanchis canastata junt'acherkancu. 9 Miqhojcunataj tawa waranka jina carkancu. Jesustaj cacharpayaporkan. 10 Discipuloncunawan boteman yaycuspataj, Dalmanuta jallp'aman puriporkancu.
Fariseocuna milagrota mañancu
11 Fariseocuna jamuspa, Jesuswan churanacorkancu. Jinapi Jesusmanta mañarkancu milagrota ruwananpaj, ichapas Diosmanta caskanta ricuchinanpaj. 12 Jesustaj llaquiska samarkospa nerkan:
—¿Imaraycutaj cay runacuna milagrota mañan? Segurayquichis, mana ni ima milagrota ruwasajchu cay runacunapaj.
13 Sakerpayaspataj, boteman yaycuspa uj lado kocha chimpaman cutiporkan.
Fariseocunapaj yachachiynincunamanta
14 Discipuloncunaka miqhunata apayta konkapuskacu, botepitaj uj t'antallancu carkan. 15 Jesustaj paycunata nerkan:
—Uyariychis, fariseocunapaj Herodespajpiwan levaduranmanta cuidacuychis —nispa.
16 Discipulocunataj ninacorkancu:
—T'antata mana apamunchischu, chayraycu jinata niwanchis —nispa.
17 Jesús chayta reparaspa paycunata nerkan:
—¿Imaraycutaj nichcanquichis mana t'antayquichis caskanta? ¿Manarajchu entendinquichis? ¿Sinchi wisk'askachu yuyayniyquichis? 18 ¿Manachu ñawiyquichis ricun? ¿Manachu ninriyquichis uyarin? 19 ¿Manachu yuyapunquichis phichka t'antata phichka waranka runaman koskayta? ¿Jayc'a canasta junt'atataj puchojninta okharerkanquichis?
Paycunataj contestarkancu:
—Chunca iscayniyojta —nispa.
20 Nillarkantaj:
—Kanchis t'antata tawa waranka runacunaman korkani, chay puchojta ¿jayc'a canasta junt'atataj okharerkanquichis?
Contestarkancutaj:
—Kanchista —nispa.
21 Jesustaj nerkan:
—¿Manarajchu entendinquichis?
Jesús uj ñausata alliyachin Betsaidapi
22 Jesús discipuloncunawan Betsaida llajtaman chayamorkan. Runacunataj Jesusman uj ñausata apamuspa, rogarkancu llanqhaycunanpaj. 23 Jesustaj ñausata maquinmanta jap'iycuspa, llajta cantoman pusarkorkan. Ñawincunata thokayninwan jok'ochaspa, pay pataman maquinta churaspa, taporkan:
—¿Ricunquichu imallatapas? —nispa.
24 Ñausataj khawarispa nerkan:
—Runacunata ricuni sach'acuna purichcajta jina.
25 Jesustaj ujtawan ñausapaj ñawincunaman maquincunata churarkan. Alliyaskaña caspa tucuy imata allinta ricorkan. 26 Jesustaj wasinman cachapuspa nerkan:
—Ama llajtaman yaycuychu, nitaj pimanpas willaychu, llajtapi cajcunaman.
Pedro sut'inchan Jesús Cristo caskanta
27 Jesús discipuloncunawan Betsaidamanta llojsispa, Cesarea de Filipopi caj estanciacunaman puriporkan. Ñanta purichcaspataj Jesús discipuloncunata taporkan:
—¿Runacuna pi niwancutaj nokatari?
28 Paycunataj contestarkancu:
—Waquin nincu ‘Juan Bautista’, waquincunataj ‘Elías’, waquincunataj ‘waj profetachari’ —nispa.
29 Jesús paycunata taporkan:
—Kancunari, ¿pi niwanquichistaj nokata?
Pedrotaj nerkan:
—Kanka Cristo canqui —nispa.
30 Jesustaj paycunata mandarkan, ama ni piman chayta willanancupaj.
Jesús wañunanmanta willacun
31 Jesús discipuloncunaman yachachiyta kallarerkan ñac'arinanmanta. Llajtapaj jefencuna, curaj sacerdotecuna, leymanta yachachejcuna Tataj Churinta chejnispa, wañuchinancuta yachachichcarkan. Quimsa p'unchaymantataj causarimonka. 32 Paycunaman chayta sut'inta willajtin, Pedro Jesusta wajnejman pusarkospa c'amiyta kallarerkan. 33 Jesustaj cutirispa, discipuloncunata khawarispa Pedrota nerkan:
—¡Supay Satanás, ithiricuy nokamanta! Kan mana pensanquichu Diospaj pensaskanta jina. Kanka runacuna jinalla pensanqui.
34 Runacunata discipuloncunatawan wajaspa nerkan:
—Sichus maykenpas nokawan puriyta munan chayka, konkacuchun paycama. Sufrispapas, nokawan purichun wañunancama. 35 Causaynillanta salvayta munajka chincachenka; nokaraycu salvación evangelioraycutaj causayninta chincachejka salvaconka. 36 Cay pachapi khapajyaskan, ¿imapajtaj runamanri sirvenka, alman mana salvaska cajtinri? 37 ¿Runari jayc'atataj pagayta atinman almanta salvananpaj? 38 Maykellanpas nokamanta palabraymantawan juchasapa runacunapaj ñaupakenpi p'enkacun chayka, noka, Tataj Churin, paymanta p'enkacullasajtaj jayc'ajchus Dios Tataypaj glorioso atiyninwan santo angelcunapiwan cutimusaj chhica.

- SAN MARCOS
- <
- 8
- >

© 1985 WBT