- SAN LUCAS
- <
- 8
- >

8
Jesusta yanapaj warmicuna
1 Chaymanta Jesús chunca iscayniyoj apostolnincunawan Diospaj gobiernonmanta evangeliota willaspa, achqha llajtaman estanciacunamanpiwan purerkan. 2 Paywan cusca purillarkancutaj sajra espiritucunamanta onkoycunamanta alliyachiska warmicuna: María Magdalena, paymanta Jesús kanchis sajra espirituta katerkoska; 3 Juana, Cuzapaj warmin, (chay Cuzataj Herodespaj mayordomon carkan); Susanapiwan. Chaycuna achqha warmicunapiwan Jesusta yanaparkancu cajnincuwan.
Tarpojmanta ejemplo
4 Llajtacunamanta Jesusman achqhayoj jamorkancu. Achqha runa tantaycucojtincu, Jesús cay ejemplowan parlaspa nerkan: 5 “Uj runa tarpoj llojserkan. Tarpuchcajtintaj, waquin muju ñan pataman t'acacorkan. Saruwasiska carkan, pisketocunataj pallacaporkancu. 6 Waquintaj rumi uqhuman t'acacorkan. Wiñarimuspataj, wañuporkan ch'aqui jallp'a caskanraycu. 7 Waquintaj qhichca uqhuman t'acacorkan. Qhichcacunataj wiñarispa sipiycorkancu. 8 Waquintaj sumaj jallp'aman t'acacorkan. Wiñarkan, sumajtataj urerkan, pachajcama uj mujumanta.”
Tucuchaspataj, alto vozwan nerkan: “¡Uyarejcunaka, entendiychis!” nispa.
¿Imaraycutaj ejemplowan parlaskari?
9 Jesuspaj discipuloncuna taporkancu: “¿Ima niytataj munan cay ejemplori?” 10 Jesustaj nerkan: “Kancunamanka Dios gobiernonmanta mana yachaskacunata sut'inchasunquichis. Wajcunamantaj tucuy imata ejemplocunallawan parlachcani, khawachcaspa mana ricunancupaj, uyarichcaspapas mana entendinancupaj.”
Jesús sut'inchan tarpoj ejemplomanta
11 “Chay ejemploka cayta niyta munan: Mujoka Diospaj palabran. 12 Ñan patapi t'acaska mujutaj Diospaj palabranta uyarej runacuna. Chaypacha supay jamuspa, sonkoncumanta uyariskancuta orkhocapun, mana creenancupaj nitaj salvaska canancupaj. 13 Rumi pampapi t'acaska mujutaj Diospaj palabranta uyarispa cusicuywan jap'ekajcuna. Chaywanpas mana saphiyoj caskancuraycu, pisi ratollapaj Diospaj palabranta creencu. Pruebacuna jamojtintaj, urmapuncu. 14 Qhichca uqhupi t'acaska mujutaj Diospaj palabranta uyarejcuna. Cay pachapi caj imaymanacunamanta llaquiska caspa, khapajyayta munaspa, mundopaj cusicuyninpi purispa, juch'uymanta juch'uy atipachicuncu, nitaj sumajta urincuchu. 15 Sumaj jallp'api t'acaska mujutaj Diospaj palabranta uyarispa sumajta jap'ekajcuna, casucojcunataj. Creeskancupi firme quedacuspataj, sumaj causayta apancu, sumaj urita jina.”
C'anchay canamanta
16 Jesús nillarkantaj: “C'anchayta jap'ichispaka, mana ima uqhupichu churancu, nitaj catre uqhumanchu; manachayri mesa pataman c'anchaytaka churancu, yaycojcuna c'anchayta ricunancupaj. 17 Jinallatataj tucuy pacaska cajcunaka sut'inchaconka, yachaconkataj.
18 Jina ari, allinta uyariychis. Diospaj palabranta entendejka astawan entendenka. Mana entendejmantataj pisi entendiskan kechuska canka.”
Jesuspaj maman waukencunapiwan
19 Jesuspaj maman waukencunapiwan jamorkancu. Payman mana chimpayta aterkancuchu achqha runa caskanraycu. 20 Uj runa Jesusman willarkan:
—Mamayqui waukeyquicunapiwan jawapi cachcancu, kanwan tupayta munancu.
21 Jesustaj contestarkan:
—Picunachus Diospaj palabranta uyarispa casucuncu, chaycunacaj mamay waukeycunapas.
Jesús wayrata thanichin
22 Uj p'unchay Jesús uj boteman yaycuspa, discipuloncunata nerkan:
—Jacuchis kocha chimpaman.
Puriporkancutaj. 23 Kochata pasachcajtincu, Jesús puñuporkan. Purichcajtincu, uj sinchi athun wayra jatarerkan. Ajinamanta boteman unu junt'aycuspa uqhuman chincaycuchipuchcarkan. 24 Chayraycu Jesusta rijch'acherkancu:
—¡Yachachej! ¡Yachachej! Chincaycuchcanchisña unuman —nispa.
Paytaj rijch'arispa, wayrata c'amerkan, kochatapas. Wayrataj chhicapacha thaniporkan. 25 Jesús discipuloncunata nerkan:
—¿Maytaj creeyniyquichisri? —nispa.
Paycunataj mancharicuspa, muspharkancu. Ninacuchcarkancutaj:
—¿Imayna runataj cayri? Wayrapas kochapas c'amejtin, casuncu —nispa.
Gerasamanta sajra espirituyoj runa
26 Chayarkancu Gerasa jallp'aman, Galilea kocha chimpaman. 27 Jesús botemanta urakajtin jina, uj sajra espirituyoj runa llajtamanta llojsimuspa, Jesusman chimpaycorkan. Unayña p'achanta mana churacorkanchu, ni wasipi tiyarkanchu, manachayri panteonllapi. 28 Jesusta ricuspataj, ñaupakenpi konkoriycorkan. Wajach'acuspa nerkan:
—¡Sinchi athun Diospaj Churin Jesús, ama meticuwaychu! ¡Mañacuyqui, ama ñac'arichiwaychu!
29 Chayta nerkan, Jesús sajra espirituta runamanta katerkochcaskanraycu. Achqha cuti sajra espiritoka chay runata dueñochacorkan. Runacunataj maquincunata chaquincunatawan cadenawan wataj cancu, paytaj t'ipiraj cadenataka. Sajra espiritutaj ch'usaj lugarman escapachej. 30 Jesús taporkan:
—¿Imataj sutiyqui?
Paytaj contestarkan:
—Legión suteyka —nispa.
Chayta nerkan, achqha sajra espíritu payman yaycuskancuraycu. 31 Chay sajra espiritucunataj Jesusmanta mañacorkancu:
—¡Ama mana tucucoj sinchi uqhu jutc'uman cachawaycuchu! —nispa.
32 Achqha qhuchitaj chay loma kayllapi miqhuchcarkancu. Sajra espiritucuna Jesusmanta mañacorkancu:
—Dejallawaycu chay qhuchicunaman yaycunaycuta.
Jesustaj permisota korkan. 33 Sajra espiritucunataj runamanta llojsispa qhuchicunaman yaycorkancu. Qhuchicunataj sayaj khata pataman phawaspa, kochaman chhokaycucorkancu. Chaypitaj miquicuspa wañurarkancu.
34 Qhuchi michejcunataj chayta ricuspa, phawaraspa willamorkancu llajtapi campopipas cajcunaman. 35 Runacuna llojsimorkancu ima pasaskanta ricunancupaj. Chayaspataj ricorkancu sajra espirituyoj runata Jesuspaj ñaupakenpi tiyachcajta, p'achayojta, sumaj yuyayninpi. Chayta ricuspa mancharicorkancu. 36 Ricojcunataj jamojcunaman willarkancu chay runa imaynatachus sajra espiritumanta alliyachiska caskanta. 37 Gerasamanta tucuy runacuna Jesusta rogarkancu puripunanpaj, imaraycuchus sinchita manchacorkancu. Jesustaj boteman yaycuspa, cutiporkan. 38 Sajra espiritucunamanta alliyachiska runataj Jesusta rogarkan paywan puripunanpaj. Jesús nerkan quedapunanpaj:
39 —Wasiyquiman cutipuy. Willamuy tucuy imata Dios kanwan ruwaskanta —nispa.
Paytaj puriporkan enteron llajtaman willaspa imatachus Jesús paywan ruwaskanta.
Jairopaj ususin onkoska warmipiwan
40 Jesús kocha chimpaman cutipojtintaj, chaypi caj runacuna cusicuywan jap'ekarkancu, imaraycuchus tucuynincu Jesusta suyachcarkancu. 41 Ajinapi chayamorkan uj runa, Jairo sutiyoj, sinagogapaj jefen. Jesuspaj ñaupakenpi konkoriycuspa mañacorkan wasinman purinanpaj. 42 Paypaj ch'ulla ususin, chunca iscayniyoj watayoj jina, wañunayachcarkanña.
Jesús purichcajtintaj, achqha runa katicuspa sinchita mat'iycorkancu. 43 Paycuna uqhupi uj warmi cachcarkan, chunca iscayniyoj wataña yawar apaywan onkoska. Achqha medicocunawan jampichicuspa, tucuy cajninta gastaska tucuchanancama; mana pipas alliyachiyta atiskachu. 44 Cay warmi khepanejmanta Jesusman chimpaycuspa p'achanpaj cantonta llanqhaycojtin, chaypacha yawar apaynin sayarkan. 45 Jesustaj taporkan:
—¿Pitaj llanqhaycuwan? —nispa.
Mana pipas willajtin, Pedro nerkan:
—Yachachej, runacuna ñit'imusunqui; tucuynejmanta tankasunquichis.
46 Jesustaj nichcallarkanpuni:
—Pichá llanqhawan. Reparani nokamanta atiy llojsiskanta.
47 Chay warmitaj mana pacacuyta atispa, qharcatispa Jesuspaj ñaupakenpi konkoriycorkan. Tucuy runapaj ñaupakenpi sut'inchacorkan imapajchus Jesusta llanqhaskanta, chaypachataj alliyaskantawan. 48 Jesustaj nerkan:
—Wawáy, creeskayquiraycu alliyaska canqui. Sonko tiyaska puripuy.
49 Jesús parlachcajtinraj, Jairopaj wasinmanta uj runa jamorkan nispa:
—Ususiyqui wañupunña. Amaña Yachachejta molestaychu.
50 Jesustaj chayta uyarispa Jairota nerkan:
—Ama manchacuychu; creellay, ususiyqueka alliyaska caponka —nispa.
51 Wasiman chayaspataj, pusaycorkan Pedrota, Juanta, Santiagota, wañuskapaj tata mamallantawan. 52 Tucuynincu llaquiska wakachcarkancu. Jesús paycunata nerkan:
—Ama wakaychischu. Cay wawaka mana wañuskachu, manachayri puñuchcallan.
53 Tucuynincu wawa wañuska caskanta yachaspa, Jesusmanta asiracorkancu. 54 Jesustaj maquinmanta jap'iycuspa alto vozwan nerkan:
—¡Juch'uycita, sayariy! —nispa.
55 Causarispataj, sayariporkan. Jesús mandarkan miqhunata konancupaj. 56 Tata mamantaj muspharachcarkancu. Jesustaj mandacorkan ama ni piman willanancupaj.

- SAN LUCAS
- <
- 8
- >

© 1985 WBT