- FILIPENSES
- <
- 2
- >

2
Cristo jina pensaychis
1 Cristo animasunquichis; munacuyninwan cusichisunquichis; Santo Espíritun kancunawan cachcan; munacuyninta qhuyapayacuynintawan rejsinquichis. 2 Chayraycu cusichiwaychis tucuyniyquichis allinpi ujcunawan causaspa, uj munacuyllapi, uj sonkolla caypi, uj quiquin yuyaypi ujchaska. 3 Ama imatapas ruwaychischu envidiacuspa chayri pay pay tucuspa, manachayri humilde sonkowan kancunamantapas astawan allinpaj ujcunata khawaychis. 4 Ama pipas masc'achunchu paypaj allinnillantaka, manachayri ujcunapaj allinnintawan.
5 Imaynatachus Cristo Jesús ujcunapaj allinnincupaj pensarkan, ajinata pensaychis.
6 Jesucristo Dios carkan chaywanpas,
mana jap'icorkanchu Dios cayninpi;
7 manachayri uj ladoman Dios cayninta churaspa,
sirvej jina tucorkan,
nacerkan runapaj wawan jina.
Runa jina cachcaspa,
8 pay quiquin humillacorkan.
Diospaj munayninta casucuspa,
wañorkan p'enkay cruzpi.
9 Chayraycu Dios Jesusta okharin sinchi athun
honorwan alabaska cananpaj.
Kontaj sinchi athun sutita tucuy sutimanta nejtin,
10 Jesuspaj ñaupakenpi tucuynincu
konkorinancupaj, janaj pachapi cajcuna, cay
pachapi cajcuna, uqhu pachapi cajcunapas,
11 tucuynincu Jesucristo Señor caskanta
rejsinancupaj,
Dios Tata honrawan alabaska cananpaj.
Creyentecuna c'anchaycuna jina
12 Munaskay hermanoycuna, kancunawan cachcajtiy, casuwarkanquichispuni. Ajinata cunanka carupi cachcajtiypas, astawan casuwaychis. Salvaska causayniyquichispi afanacuychispuni, Diosman sinchi respetowan. 13 Allincuna ruway munaskayquichis Diosmanta jamun, Diostaj yanapasunquichis sumaj allin munayninman jina ruwanayquichispaj.
14 Tucuy imata ruwaychis ama thutuspa, nitaj achqhata parlaspa, 15 mana pipas kancunapi juchata ni ima juchachanata jinapas ricunancupaj. Diospaj allin ch'uwa wawancuna caychis, sajra millay runacuna uqhupi causachcaspa. Paycuna uqhupi tutapi c'anchaj koyllurcuna jina c'anchaspa, 16 causay koj evangeliota altoman okhariychis. Ajinapi Cristo jamojtin, kancunamanta cusiska casaj, llanc'askay mana yankhapaj caskanta yachaspa. 17 Creeskayquichisraycu, causayniyquichista ofrendata jina Diosman konquichis. Chay ofrendayquichisman, listo cani wañuskaywan junt'achinaypaj. Imayna cajtinpas, tucuy kancunawan cusca cusicuni. 18 Kancunapas cusicuychis nokawan cusca.
Timoteo Epafroditopiwan
19 Señor Jesuspi confiacuspa, Timoteota cachamusajña, kancunamanta noticiata jap'ekaspa cusicunaypaj. 20 Pay jina mana ni mayken waj canchu, noka jina pensaj, allinniyquichispaj afanacojpas. 21 Tucuynincu masc'ancu paycunaj allinnillancupaj, manataj Jesucristoj obranpaj allinninpajchu. 22 Yachanquichisña Timoteopaj allin causayninta, imaynatachus nokawan evangeliota willaskantapas. Churiypas canman jina yanapawan. 23 Imaynacha puriwanka chayta yachaytawan, cachamusaj. 24 Chaywanpas Señorpi confiacuni, noka quiquiy uskhayta jamunaypaj.
25 Ajinallatataj yuyacuwan necesario caskanta cachamunaypaj hermano Epafroditota, llanc'ajmasiy, sufrejmasiytaj. Kancuna quiquiyquichis payta cachamuwarkanquichis yanapanawanpaj. 26 Pay sinchita puriyta munan tucuyniyquichista khawarej. Onkoska caskanta yachaskayquichismanta Epafrodito llaquicun. 27 Ciertopuni onkoska carkan, yakapuni wañunpas. Chaywanpas Dios payta qhuyapayan, mana payllatachu, nokatapiwan, mana noka astawan sinchita llaquicunaypaj. 28 Chayraycu apurata cachamuni, ujtawan khaujataspa kancuna cusicunayquichispaj, noka mana sinchi llaquiska canaypaj. 29 Tucuy cusicuywan payta jap'ekaychis, Señorpi creej hermanota jina. Respetowan estimaychispuni pay jina cajcunata. 30 Cristota sirvispa yaka wañorkan, causayninta peligroman churaspa, mana yanapay atiwaskayquichista yanapanawanraycu.

- FILIPENSES
- <
- 2
- >

© 1985 WBT